A̱ndá iní ña̱o chrꞌéxi̱n mé kóte̱he̱ ijnko nkexro ti chjasin Caná estado Galilea,
la kja̱xin ntiha itjen ti ìñé chꞌin Jesús.
Kja̱xin tsíkꞌéye̱he̱ sin ti chꞌin Jesús la ko ti sin kꞌuájiko chꞌan kixin tsꞌejó sin ti kia.
Ndá ti ó kꞌuànka̱ ti vino,
la ti ìñé chꞌin Jesús la ndáche tjan ti jehe chꞌan:
―Í chóntahya sin vino.
Ndá ndáchro chꞌin Jesús:
―Ìñéni,
¿nkekuènté janhan chro̱nka tíha?
Na̱xa̱ kjuixrakájña ti ña̱o tso̱nohe chojni nkexro ti janhan.
A̱ndá ti ìñé chꞌan mé ndáche tjan ti sin ichꞌe ixra̱:
―Nchexiteyára kaín ti nkehe tsꞌe̱to̱an chꞌan.
A̱ndá ntiha tjejó injon ichi̱ tsíkꞌónaxín ixro̱,
la tíha tikia ìnta̱ tꞌónti ti sin judío kixin kjuénka̱yáxin sin kixin xi̱kaha tsꞌaxrjehe ti ijie̱ chónta sin.
La nkojnko ti ichi̱ mé tjacha tikia ciento litro ìnta̱.
Ndá kꞌue̱tue̱hen chꞌin Jesús ti sin ichꞌe ixra̱,
ndáchro:
―Nchekaónra ìnta̱ kaín ti ichi̱.
Ndá kjuínchexiteyá sin kjuinchekaón sin ìnta̱ nkojnko ti ichi̱.
Ndá kjuixin la ndáchro chꞌin Jesús:
―Tákjára intsí ti ìnta̱ tjiá ti ichi̱ la tjikue̱héra ti chꞌin tꞌe̱to̱an ti kia.
Ndá xi̱kaha kjuínchexiteyá sin.
A̱ndá ti nkexro tꞌe̱to̱an ti kia la tsjexín ti ìnta̱ tsíkꞌóna vino,
kjánchó noehña chꞌan nketí kui̱xi̱n ti vino.
Jehó ti sin chꞌexín ixra̱ mé nohe sin kixin jehe sin kuakitsje sin ti ìnta̱.
Ndá ti nkexro tꞌe̱to̱an mé kꞌuéye̱he̱ ti nkexro tsíkóte̱he
la ndáchro:
―Kaín kia tjasin chojni la sa̱o ti vino náxrjón tjajon sin,
ndá ti ó yeé tsíkꞌi chojni,
la tjajon sin ti vino náxrjónhña.
A̱ndá jaha la kjuakꞌéchjina ti vino a̱ntsí náxrjón,
ndá ijie tjánjua ―ichro chꞌan.
Ti nkehe kjua̱ko̱xi̱n chꞌin Jesús ti chjasin Caná estado Galilea mé ti kjuaxroan sa̱oxín kjuasin chꞌan,
la kjua̱ko̱xi̱n chꞌan nkexrín imá ijié ti kjuachaxin chónta chꞌan,
la ti sin kꞌuájiko chꞌan la kuitekaon sin ti jehe chꞌan.
*Ndá ti ó kꞌuatsínka ti kia,
ndá chꞌin Jesús sákjuí chꞌan ti chjasin Capernaum,
sákjuíko chꞌan ìñé chꞌan,
ti sin kícho chꞌan la ko ti sin kꞌuájiko chꞌan,
la kꞌuejó sin ntiha iso ña̱o.